David Perlmutter

David Perlmutter er en amerikansk lege, forsker, forfatter og behandler innen funksjonell medisin som holder til i Naples, Florida. Han er leder av Perlmutter Health Center. Han har skrevet flere bøker om helse og er kjent for sin bruk av funksjonell medisin i behandling av hjerneskader.


== Virke ==
Funksjonell medisin er en form for alternativ medisin som fokuserer på samspillet mellom omgivelsene, fordøyelsessystemet, hormoner og immunsystemet. Behandlingsformen er generelt ikke anerkjent i det vitenskapelige miljø, selv om enkelte institusjoner har åpnet for forskning på fenomenet.Perlmutter utga i september 2013 boken Grain Brain, hvor han argumenterer for at gluten kan forårsake nevrologiske skader. Boken kom på  The New York Times bestselgerliste.Ifølge Perlmutter har 40 % av befolkningen problemer med å fordøye gluten skikkelig, og at de resterende 60 % også er i faresonen. Perlmutter mener at gluten blant annet kan være en årsak til migrene, autisme, infertilitet, schizofreni og over 30 andre tilstander.Perlmutter viser til at kornbasert mat har høy glykemisk indeks og mener videre at det store insulin-sjokket med påfølgende stigning i blodsukker er skadelig for hjernen. For eksempel mener Perlmutter at høyt blodsukker fører til betennelse (inflammasjon) i hjernen som i sin tur kan føre til Alzheimers sykdom. Perlmutter anbefaler i stedet et kosthold med mye mettet fett/kolestrol og lite karbohydrater: 75 prosent fett, 20 prosent protein og 5 prosent karbohydrat – for eksempel ved å spise mye rødt kjøtt, avokado, olivenolje, nøtter, ost, smør, egg og laks. Til sammenligning består standard amerikansk kosthold av i gjennomsnitt 60 prosent karbohydrat.Som promotør av behandlingsformen funksjonell medisin har Perlmutter og bøkene hans møtt kritikk fra andre leger og fagpersoner. Perlmutter mener at man ikke trenger å ta hensyn til inntak av kolesterol i kostholdet eller LDL-kolestrol i blodet, og at hjernen trenger store mengder kolesterol for å fungere optimalt. Bøkene Grain of Truth av Stephen Yafa og The Gluten Lie av Alan Levinovitz er skrevet som respons på Perlmutters bok fra 2013.Perlmutter har vært både positiv og kritisk til bruk av vaksinering. Mens han på den éne siden har anerkjent at vaksinasjon som konsept er viktig for å unngå spredning av infeksjonssykdommer, har han også uttalt at innholdet av kvikksølvforbindelsen thiomersal kan skade barns hjerner. Han anbefaler derfor foreldre å ikke la sine barn få vaksiner dersom de inneholder thiomersal, og han mener også at vaksinasjonsprogrammet er en så stor belastning for barnets immunforsvar at det må spres utover et lengre tidsrom.Perlmutter har opptrådt som medisinsk rådgiver på The Dr. Oz Show. Hans bidrag til den medisinske litteraturen omfatter publikasjoner i Journal of Neurosurgery, Southern Medical Journal, Journal of Applied Nutrition og Archives of Neurology. Han har også bidratt til artikler i Huffington Post, The Daily Beast, og Mind Body Green.


== Utmerkelser ==
Perlmutter mottok i 2002 Linus Pauling-prisen (fra Institute for Functional Medicine) og i 2006 National Nutritional Foods Association I 2015 ble Perlmutter tildelt utmerkelsen Communications and Media Award fra American College of Nutrition 


== Bibliografi ==
Perlmutter, David (28. april 2015). Brain Maker: The Power of Gut Microbes to Heal and Protect Your Brain - for Life [Sunn tarm – klart hode]. Little, Brown and Company. ISBN 0316380105. 
Perlmutter, David (9. september 2014). The Grain Brain Cookbook: More Than 150 Life-Changing Gluten-Free Recipes to Transform Your Health. Little, Brown and Company. ISBN 0316334251. 
Perlmutter, David; Loberg, Kristin (17. september 2013). Grain Brain: The Surprising Truth about Wheat, Carbs, and Sugar--Your Brain's Silent Killers. Little, Brown and Company. ISBN 031623480X. 
Perlmutter, David; Villoldo, Alberto (1. februar 2012). Power Up Your Brain: The Neuroscience of Enlightenment. Hay House. ISBN 1401928188. 
Perlmutter, David; Colman, Carol (2. august 2005) [2004]. The Better Brain Book: The Best Tool for Improving Memory and Sharpness and Preventing Aging of the Brain. Riverhead Trade. ISBN 1594480931. 
Perlmutter, David; Colman, Carol (11. mars 2008) [2006]. Raise a Smarter Child by Kindergarten: Raise IQ by up to 30 points and turn on your child's smart genes. Harmony. ISBN 0767923022. 


== Referanser ==


== Eksterne lenker ==
(en) David Perlmutter på Internet Movie Database 
(en) David Perlmutter hos The Movie Database